  Анжелика Тихонова корреспондент Удмуртиын улӥсьёс Кун Думаысь депутатъёслы Глазкарын йӧскалык гимназия усьтыны но Уголовной кодексэ воштонъёс пыртыны ӵекто. 24-тӥ шуркынмонэ со сярысь журналистъёслы вераз Федерал Собранилэн улӥ палатаезлэн ёзчиез Алексей Загребин. 21-тӥ шуркынмонысен со Глазкарысь, Дэриысь, Якшур-Бодьяысь но Ижкарысь бырйисьёсыныз пумиськон ортчытӥз но соосъя йылпумъянъёс лэсьтӥз — калык туж пӧртэм юанъёсын вуэ, соос пӧлын катрадлыкъя юанъёс но вань. «Тани толон Якшур-Бодьяын одӥг бырйисьмы вуылӥз. Со Уголовной кодекслэн огаз ёзэтаз, кудӥз солэн ужан ӧреныз герӟаськемын, воштонъёс пыртыны ӵектӥз. <…> Ёзэт пӧйшуръёсты катэз тӥяса ыбылонэн герӟаськемын, вуылӥз пойшуранъя ӧнерчи, со туж сюлэмшугъяське, пӧйшуранъя катэз тӥянъя тросэз учыръёс судозь уг вуо шуыса», — вераз Загребин. Озьы ик ёросъёсын пумиськонъёсы ӵем гинэ вуыло удмурт сям-йылолъёсты утёнэн но азинтонэн тунсыкъяськись шаерчиос. Соос книгаос но дышетскон пособиос поттыны малпанъёссэс улонэ пыӵатыны юрттэт юало. Со ик сюлмаськытэ школаосысь кивалтӥсьёсты но дышетӥсьёсты. «Дэриын туж тунсыко пумиськонъёс вал. Соос йӧскалык дышетонэн, удмурт кылэз утёнэн но азинтонэн гераськемын вал. Со выллем ик юанъёс Глазкарын но сётъязы. Отын туж мыло-кыдо адямиос вань, соос ӧжыт ӧвӧл, кудъёсызлэн Глазкарын Ижкарын кадь ик удмурт гимназия усьтэмзы потэ», — пусйиз депутат. Сыче дышетскон инты кылдытон сярысь юан кар администрациен но Глазкарысь дышетӥсьёсты поттӥсь институтлэн кивалтэтэныз сэрттэмын-пертчемын ини. ГГПИ-лэн инъетаз методикая центр усьтӥськоз шуыса оскон вань. Со йӧскалык дышетон удысын выль ужан амалъёсты вӧлмытӥсь луоз. Со сяна, пумиськонъёслы йылпумъянъёсъя, депутатъёс спирто эмъюмъёсты эрико вузанэз алон сярысь кенешон понна Россиысь тазалыкез утёнъя министерствое вазиськыны ӧдъяло на. Озьы ик школаосын интыос тырмымтэен но элькун но федерал ӵошатсконъёсы потась пиналъёслы юрттэт сётонэн герӟаськем ужпумъёс борды рос-прос басьтӥськозы. Тегъёс: Мерлык Дышетон Ижкар Якшур-Бодья Удмуртия Глазкар  